# Carreu

Un carreu, dit també mitjà, és una pedra tallada, comunament en forma de paral·lelepípede rectangular, per a la construcció de murs, pilars, etc. Es tracta de grans blocs de maçoneria esculpits per a tenir vores quadrades que encaixin millor entre si, i fins i tot cares. Els blocs fan generalment de 30 a 40 centímetres d'alçada. Quan són més petits, s'anomenen normalment carreus petits.

## Característiques

Els carreus s'utilitzen en la construcció d'edificis com a alternativa al maó. Generalment la cara externa és llisa o polida, ocasionalment poden estar decorats per petits solcs gravats. Aquesta decoració es coneix com a rascat de paleta.
Els carreus tenen un significat simbòlic per als maçons. En francmaçoneria, el carreu apareix amb dos significats: el carreu no treballat representa una pedra aspra, desprevinguda o despullada, i és una al·legoria del maçó no iniciat abans de la seva il·luminació; el carreu llis representa la pedra vestida com la utilitzada pel constructor experimentat, i és una al·legoria del maçó que, a través d'educació i diligència, ha aconseguit la il·luminació i que viu una vida correcta.
És freqüent trobar carreus a les construccions de l'arquitectura clàssica grega i romana, a l'arquitectura gòtica, on la construcció de catedrals fomentà el fort desenvolupament del moviment maçó.

## Mallorca

A Mallorca són anomenats mitjans, habitualment són de marès i tradicionalment han estat emprats per a la construcció de cases i de murs. Les dimensions tradicionals del mitjà a Mallorca són de 80 cm de llargària per 40 cm d'amplada (la meitat de la llargària) amb gruixes que van dels 40 cm fins als 5 cm. Aquestes dimensions són les nominals. Els mitjans tallats tenen entre 1,5 i 2 cm menys a cada costat, que és l'espai reservat a les juntes entre dos mitjans quan es col·loquen.
Gruixes tradicionals a Mallorca (cm) :
| Gruix de quaranta | Gruix de quaranta | 40 x 40 x 80 | Per a pilars |
| Gruix de d'Emperador | Gruix de d'Emperador | 30 x 40 x 80 | |
| Gruix de Rei | Gruix de Rei | 25 x 40 x 80 | |
| Cantó de vint | Cantó de vint | 20 x 40 x 80 | |
| Cantó de gruix ordinari | Cantó de gruix ordinari | 15 x 40 x 80 | |
| Tres per dos | Tres per dos | 12 x 40 x 80 | Actualment 10 x 40 x 80 |
| Terç o de mitja pedra | Terç o de mitja pedra | 8,5 x 40 x 80 | |
| Llivanya, de mitjanada o teulader | Llivanya, de mitjanada o teulader | 5 x 40 x 80 | Actualment 4 x 40 x 80 |

## Tipus

Font Termcat:
* carreu: Pedra tallada en forma de paral·lelepípede rectangular i amb caires vius, emprada en la construcció.
* carreu bisellat: Carreu escapçat obliquament en biaix.
* carreu de cantell: Carreu construït de marès utilitzat a Mallorca i Menorca.
* carreu de pedra picada: Carreu de pedra tallada en forma artística a base de relleus i buits.
* carreu encoixinat: Carreu que presenta, en la cara visible, un treball en forma rectangular amb les juntes biselades.
* carreu rústic: Carreu que mostra la cara sense tallar.
* carreuó: Pedra escairada amb la cara externa només desbastada, sense polir, emprada en la construcció.
* mitjà: Pedra tallada en forma de paral·lelepípede rectangular i amb caires vius emprada en la construcció de murs i pilars.

## Referències

* 1 2 Alcover, Antoni M.; Moll, Francesc de B. «Mitjà». A: Diccionari català-valencià-balear. Palma: Moll, 1930-1962. ISBN 8427300255.
* ↑ «Carreu». Termcat.
* ↑ «Carreuó». Termcat.

## Vegeu també

* Aparell isòdom
* Grípia